CELEX: 62010CN0480
Language: el
Date: 2010-10-05 00:00:00
Title: Υπόθεση C-480/10: Προσφυγή της 5ης Οκτωβρίου 2010 — Ευρωπαϊκή Επιτροπή κατά Βασιλείου της Σουηδίας

4.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/24
            
         Προσφυγή της 5ης Οκτωβρίου 2010 — Ευρωπαϊκή Επιτροπή κατά Βασιλείου της Σουηδίας
   (Υπόθεση C-480/10)
   ()
   2010/C 328/41
   Γλώσσα της διαδικασίας: η σουηδική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: R. Lyal και K. Simonsson)
   
      Καθού: Βασίλειο της Σουηδίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να κρίνει ότι το Βασίλειο της Σουηδίας, περιορίζοντας στην πράξη την εφαρμογή του καθεστώτος που διέπει τους ομίλους ΦΠΑ μόνο στους παρέχοντες χρηματοοικονομικές και ασφαλιστικές υπηρεσίες, παρέβη τις υποχρεώσεις που υπέχει από την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας, και
            
         
               —
            
            
               να καταδικάσει το Βασίλειο της Σουηδίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Οι σουηδικοί κανόνες περί των ομίλων ΦΠΑ είναι αντίθετοι προς το άρθρο 11 της οδηγίας περί ΦΠΑ, καθόσον το πεδίο εφαρμογής των κανόνων αυτών περιορίζεται στις επιχειρήσεις που ασκούν δραστηριότητα στον χρηματοοικονομικό τομέα. Κατά την άποψη της Επιτροπής, ένα εθνικό καθεστώς για τους ομίλους ΦΠΑ πρέπει να έχει εφαρμογή επί όλων των επιχειρήσεων που είναι εγκατεστημένες στο κράτος μέλος που εφαρμόζει το εν λόγω καθεστώς, ανεξάρτητα από το είδος της δραστηριότητας που ασκεί η επιχείρηση.
   Το κοινό σύστημα ΦΠΑ χαρακτηρίζεται από ομοιομορφία. Η εισαγωγή ενός ειδικού καθεστώτος εντός του συστήματος αυτού πρέπει κατά συνέπεια να πραγματοποιείται κατ’ αρχήν κατά τρόπον ώστε το εν λόγω καθεστώς να είναι γενικής εφαρμογής.
   Από κανένα στοιχείο στη διατύπωση του άρθρου 11 της οδηγίας περί ΦΠΑ δεν προκύπτει ότι ένα κράτος μέλος μπορεί να περιορίσει την εφαρμογή ενός καθεστώτος που διέπει τους ομίλους ΦΠΑ επί ορισμένων επιχειρήσεων που ασκούν δραστηριότητα σε ορισμένο τομέα.
   Ο σκοπός του άρθρου 11 της οδηγίας περί ΦΠΑ συνηγορεί υπέρ της ερμηνείας της διατάξεως αυτής ως εφαρμοζόμενης επί όλων των επιχειρήσεων σε όλους τους τομείς.
   Περαιτέρω, οι σουηδικοί κανόνες περί των ομίλων ΦΠΑ είναι ασύμβατοι προς την αρχή του δικαίου της Ευρωπαϊκής Ένωσης περί της ίσης μεταχειρίσεως.